b'\n_START_ARTICLE_\nRampa ankka\n_START_PARAGRAPH_\nRampa ankka (engl. lame duck) tarkoittaa poliitikkoa tai muuta p\xc3\xa4\xc3\xa4t\xc3\xb6ksentekij\xc3\xa4\xc3\xa4, jonka kausi on p\xc3\xa4\xc3\xa4ttym\xc3\xa4ss\xc3\xa4 eik\xc3\xa4 h\xc3\xa4nell\xc3\xa4 siksi ole entisenlaista toimintakyky\xc3\xa4 eik\xc3\xa4 poliittista uskottavuutta, mutta h\xc3\xa4n joutuu kuitenkin tekem\xc3\xa4\xc3\xa4n teht\xc3\xa4v\xc3\xa4ns\xc3\xa4 vaatimia ratkaisuja. Nimityst\xc3\xa4 k\xc3\xa4ytet\xc3\xa4\xc3\xa4n erityisesti, jos poliitikon seuraaja on jo valittu, mik\xc3\xa4 supistaa huomattavasti h\xc3\xa4nen toimintakyky\xc3\xa4\xc3\xa4n, sill\xc3\xa4 syntyy ep\xc3\xa4selv\xc3\xa4 tilanne, kun huomio ja odotukset kohdistuvat seuraajaan._NEWLINE_Suomessa ramman ankan viittaa on puettu muun muassa p\xc3\xa4\xc3\xa4ministeri Matti Vanhasen ylle h\xc3\xa4nen ilmoitettuaan joulukuussa 2009 j\xc3\xa4tt\xc3\xa4v\xc3\xa4ns\xc3\xa4 puoluejohtajan ja my\xc3\xb6s p\xc3\xa4\xc3\xa4ministerin teht\xc3\xa4v\xc3\xa4t. Termi tuli esiin my\xc3\xb6s Jorma Ollilan vet\xc3\xa4ytyess\xc3\xa4 Nokian johdosta, jolloin samalla ilmoitettiin seuraajan nimi._NEWLINE_Termi on syntynyt Lontoon p\xc3\xb6rssiss\xc3\xa4 1700-luvulla, jolloin sill\xc3\xa4 viitattiin maksukyvytt\xc3\xb6miin sijoittajiin.'